Tale ved Minnebautaen 17. mai 2021

Då krigen starta 1940 var ikkje Norge førebudde på ein invasjon. Den tyske overmakta vart for stor, og etter nokre få veker med kampar, var det ikkje anna råd enn å kapitulera. Men Norge hadde verdens fjerde største handelsflåte, berre Storbritannia, USA og Japan hadde fleire skip på alle verdenshava enn Norge.

Og innsatsen til norske sjømenn vart heilt avgjerande for utfallet av krigen. Norges viktigaste bidrag til alliert krigføring, var utan samanlikning handelsflåten som sto for 40 % av all transport av olje, bensin og våpen til England som var basen for dei allierte styrkane. I eit internasjonalt krigshistorisk perspektiv vart denne innsatsen årsaka til at Norge vart rekna som ein reell og svært viktig bidragsytar i dei allierte styrkane sin kamp mot den tyske krigsmaskinen og nazismen

Etter krigen fekk alle kyrkjesokn oppmoding om å reisa minnestøtte over falne sjømenn. Så i dag skal me her, som i mange andre bygder og byar, minnast dei som sette livet til i fridomskampen og som aldri kom heim igjen til sine kjære. Den engelske fredsprisvinnaren Sir Noel Philip Barker sa det enkelt og tydeleg: «Uten den norske handelsflåten og de norske sjømenn, ville England og de allierte tapt krigen».

Dette er me stolte over. Me er og stolte av dei som deltok i krigføring og kampar på ulike stader, og ikkje minst, av den kampen som etterkvart grodde fram, nemleg motstandskampen som føregjekk i det skjulte i heile landet.

«Alt hva fedrene har kjempet, mødrene har grett» står det i nasjonalsangen vår.

17 mai komiteen har utfordra meg til å sei litt om kvinnene sin rolle under krigen, mødrene har grett, ja, men dei gjorde vel meir?

Det er skrive mange hyllemeter med krigslitteratur av menn og om menn, men berre centimeter om kvinner. Men me veit at vel 1000 kvinner, dei fleste yrkesaktive, var aktivt med på alle områder i krigen, me veit at 4000 sat som politiske fangar i fengsel. Og mørketala er store, mange ark er framleis uskrivne.

Folketalet i Norge passerte 3 millionar under krigen, og av dei var det registrert over 500 000 husmødre. (Enkjer , ugifte eller døtre vart ikkje talde med i det). Men det var deira yrke, dei var og med og bidrog, kvar på den måten som var nødvendig og som situasjonen kravde til ei kvar tid. Derfor ska eg i dag fortelja om ka noken av desse kvinnene viste av mot, handlekraft og rådsnarhet når dei måtte.

Då krigen var slutt skulle ein ikkje snakka om opplevingane, det var så mange som hadde gjort ein innsats.

Sånn var det og her på Bjoa, det gjekk meir enn 30 år før historien og detaljene rundt Arqebus-sendaren og Bjoagjengen vart kjent. Nå er historien godt kjend, Gestapo kom på sporet og dei som var involverte måtte flykta. Men frykta var kva tyskarane, eller politiet deira Gestapo, ville gjera med dei som var igjen heime. Gestapo var kjende for bruka alle midler for å få folk til å snakka og å angi, dei tok ofte gissel, brukte tortur og represalier.

At det var tre kvinner som møtte Gestapo ansikt til ansikt her på Bjoa og tok ansvar, er eit eineståande døme på kva kvinner- og husmødre, kunne og gjorde når dei måtte.

**Soveig Johannessen**, 24 år, arbeidde på butikken på Buo hos foreldra då Gestaposkøyta la til kai. Ho hadde tatt realskulen og kunne litt tysk og vart beordra til å visa sjølvaste Willy Kesting vegen til Treshaugen for å arrestera Arne Jakobsen (Skokkjen). Ho var ikkje kjend på vegen og litt problem fekk dei fordi dei måtte over eit gjerde. Han meinte ho prøvde å lura han, men ho sa det var år og dag sidan ho hadde vore der og at ho ikkje visste betre. Vel framme møtte dei mora Berta . Ho var gammal, krokute og svart av å sitja ved grua. Dessutan var ho sinna, så sinna at Kesting vart nesten redd. På veg ned igjen sa han at ho der måtte vera ei trollkjerring eller heks. Men Solveig meinte det var i Tyskland, i Blokksberg dei hadde hekser. Då dei seinare ville ha gamle Johannessen om bord på skøyta som gissel for Erling (som hadde flykta), tilbaud Solveig seg å gå i staden, sidan faren var sjuk. Men først tok ho på seg kler i nasjonalfargane, mørk blått skjørt, kvit bluse og raud jakke for å visa kor dei hadde henne.

**Ragnhild Urdal** på Tunge fekk besøk av Gestapo utpå dagen. Ho sa at mannen var bortreist, og den tyske tolken sa ho måtte vera med til Bergen for å skytast om ho ikkje fortalde kva mannen hadde vore med på. Ho vart ført til kaien og om bord på Gestaposkøyta og forhøyrd heile natta. Først om morgonen ymta ho frampå om at ho hadde høyrt noko om eit hermetikklager. Dermed måtte ho vera med å visa dei staden ho meinte det var. Dei hadde nesten gitt opp å finna det, då spettet støytte mot taket på våpenlageret. Då fekk ho gå heim. Seinare kom ein gestapist inn og viste henne ein handgranat, og forklarte at viss han drog ut ein splint ville heile huset gå til værs. Dette var hermetikken mannen hadde gøymt. Ho svarte at hvis han absolutt ville dra i den splinten, håpte ho han gjorde det ute. Rasande forsvann gestapistane. Våpenlageret vart funne og frakta til kaien, men ho hadde vunne tid og mannen og resten av Bjoagjengen hadde kome seg over Ålfjorden i morgontimane.

**Kristi Eikås,** på den den gong veglause garden Eikås, visste om både radiosendaren og våpena. Ho rekna det for sikkert at ho også kom til å få besøk av Gestapo. Ho var redd for at nokon kunne bli tekne som gissel for Martin, og sende derfor den eldste jenta bort til Tonjen. Dei andre som var 12, 9, 7, 4 og 2 år, var så små at ho håpte dei var trygge. Og dagen etter kom dei. Kristi hadde teke inn ein haug med kler for å leggja saman og vera opptatt med i lag med ungane for å skjula kor redd ho var. To uniformerte gestapistar med automatvåpen kom og spurde etter Martin. Ho svara at han hadde gått over fjellet til Ølen, men at han sikkert kom snart att. Denne forklaringa godtok dei. Våpena hivde dei så i sofabenken, og den eine som snakka godt norsk, bad om å få noko mat. Det fekk dei, dei fekk og kjøpa litt smør og ein mjelkeskvett. Dei sa dei ville koma att om 14 dagar. «Eg var jo nervøs og alterert, men eg måtte ta meg kraftig saman og ba Gud hjelpa meg», sa ho seinare. På spørsmål om koss det var å leva med nervepresset ved å ha faren og angsten som ein del av kvardagen i krigsåra, svara ho at når ein gjekk midt oppi det, hadde ein ikkje tid til å filosofera eller tenkja etter, det var travelt å vera husmor med mange munnar å metta.

Men reaksjonane kom etter krigen var slutt.

Og det same var nok tilfellet for dei som miste mennene på havet.

**Bernhard Håvardsholm**  var ein av dei fremste motstandsmennene me hadde, og ein av dei mange som forliste på veg over Nordsjøen. Det må vera rett å sei at han var arkitekten bad motstandskampen her i Nord-Rogaland og Sunnhordland. Post Mortem fekk han tildelt «krigsmedaljen med stjerne for «eineståande dugleik, energi, og plikttruskap - eit føredøme for sine kameratar». Det var han som ordna plass til radiosendaren i Eikås og han knytte kontaktar med folk som skulle bli nyttige seinare.

Då krigen braut ut, var han skulestyrar på Sand folkehøgskule og hadde i 1933 gifta seg med Gudrun Fait. Også ho måtte møta Gestapo ansikt til ansikt for å svara på kor mannen hadde teke vegen då dei kom til Sand for å arrestera han. Her plasserte dei til og med vakter utafor huset etterpå. Det gjekk lang tid før Gudrun fekk kjennskap til at mannen var kommen bort med «Blia» i ein forferdeleg storm i februar 1941. Men om våren måtte ho flytta ho til Bjoa med familien. Dei kom til Utbjoakaien med skøyte for å busetja seg på garden «Bakkjen», som han hadde kjøpt i 1929, fire år før han gifte seg med Gudrun. Han hadde bygd stor og tidhøveleg løe og dyrka garden godt opp. To karar frå Bokn dreiv garden for han, så garden var i full drift. I paktingskontrakten hadde han teke med at viss det vart krig, opphøyrde avtalen viss dei trong garden sjølv. Gudrun var enkje då ho møtte Bernhard, ho hadde mista første mannen sin i kreft fem år før. Med han hadde ho sonen Frans som vart til stor hjelp på garden. Dei andre borna var berre 7, 6, 4 og 2 år gamle. Det kom nok vel med at Gudrun var oppvaksen og vant på gard, ho kom frå den store Fatnes-garden, ytterst på halvøya mellom Saudafjorden og Hylsfjorden. Så ho og Frans dreiv garden, og han tok og ut noko skog.

Eg hugsar ein gong eg leverte alderstrygd til henne; ho såg på pengane og sa: «Nå får eg meir pengar enn eg kan bruka, men då eg trong dei, var det verken hjelp eller nåde å få.» Ho hadde visst måtta selt ei ku for å betala enten skatt eller lån. Gudrun visste sjølvsagt ikkje stort om kva mannen hadde vore med på, men så snart krigen var slutt, fekk ho besøk av svogeren Lars Håvardsholm, som hadde lova å informera henne om alt, om noko skjedde. At Bernhard Håvardsholm tenkte på familien til siste slutt viser ein flaskepost som vart funnen mange år seinare: I brevet står det m.a. «Me forliser. Hels farvel kone og borni. Hjelp deim. Sender tri flaskepostar. Set alt i Guds hender.»

Dei neste tre mennene på støtta her seilte utanriks i handelsflåten. Arbeidsplikta som tredde i kraft alt tre dagar etter krigen braut ut, medførte at alle som arbeidde utafor landets grenser, måtte «bli på sin post». Dette ramma sjøfolk særleg hardt, fordi dei vart utsette for ekstraordinære fysiske og psykiske påkjenningar, som bombing frå fly eller torpedering av ubåtar, ofte mens dei gjekk i konvoi. I tillegg miste dei all kontakt med familie og kunnskapen om alt som skjedde i heimlandet dei neste fem åra. Krigsutbrotet førte til at kontakten mellom rederia og uteflåten vart brotne, og at rederia mista fraktinntekter og fekk vanskar med løpande utgifter som renter, avdrag, administrasjon og hyretrekk til sjøfolka sine familiar. Det siste ordna seg etter kvart, rederia tok opp lån i norske bankar, slik at hyretrekket til ein viss grad vart oppretthalde under krigen. For mange familiar var hyretrekket den einaste inntekta dei hadde. Over halvparten hadde mindre enn 150 kr månaden å hjelpa seg med.

**Gudmund Kornelius Olson Nygård**  var i frå Nygard og hadde i 1924 fått skøyte av faren på jordstykket og strandplassen Horpeskjær. Det låg lageleg til for dei som ville nytta sjøen, og dei to oppsitjarane som hadde budd der før han, hadde blant anna drive med landhandel. Han kjøpte husa som sto der, men budde der aldri fast. Han hadde gifta seg med Amanda Dalseide frå Bruvik i 1921, og då krigen braut ut flytte ho inn her saman med dottera Kitty. Gudmund var kaptein på DS Eikhaug, og båten vart torpedert i september 1941. Amanda miste ikkje berre mannen under krigen, to år seinare døydde den trivlege, livsglade dottera medan ho gjekk på handelsskule i Bergen, berre 19 år gamal. Amanda vart buande her så lenge ho levde og gifte seg oppatt i 1954 med Ole Nilsen, som kom heim frå Amerika etter å ha drive farm der. ( Ole Yankie )

**Oscar Marinius Olsen**  var eigentleg frå Stavanger. Han mista mora tidleg, så frå 10 års alderen budde han på Vaisenhuset. Frå han var 11 år var han ofte i Vikebygd på sommarferie, og seinare kvart år til han vart vaksen. Han hadde utdanna seg til bakar og arbeidde som det i tre år hos Birkeland i Vik som hadde landhandel og bakeri Der traff han **Olga Grunnevåg** (som me kjende som Olga Larsen eller Olga Trædal) som tente i «Støo». Etter ein tur til sjøs i 1936/37, vart han bakar i Valevåg, dei gifte seg og busette der og fekk dottera Lillian. I januar 1940 fekk han hyre på S/S Salonica av Haugesund som kokk. Men alt i november same året vart Salonica, som eit av dei første skipa i konvoi, torpedert i Atlanterhavet av ein tysk ubåt. Det var eit frykteleg uvær og båten gjekk i konvoi på 34 skip. 11 av skipa var norske, blant anna gjekk DS Eikhaug i same konvoien.

Olga og Lillian flytte heim til Bjoa og Grunnavåg igjen. Ho tok nok det arbeidet ho kunne få. I 1948 gifte ho seg med Einar Larsen og dei busette seg her oppe i Trædal.

**Peder Samsonsen** budde på Sabøen og var gift med Johanna Gylten frå Sogn. Ho kan nok vera representativ for koss livet vart for mange av konene til dei som sigla i utanriksfart.

Den gongen hadde sjømennene ein friperiode kvart tredje år. Peder kom heim i 1939 og hadde tenkt å bli på land. Men så blei han kontakta av rederiet og spurt om han ikkje kunne vera med på jomfruturen til Vibran, eit nyinnkjøpt hurtiggåande kjøleskip. Difor var han ute då krigen braut ut.

Johanna sto i åkeren og hakka opp poteter og dottera Åsta plukka då to av søstrene til Johanna kom og fortalde om forliset. Det hadde stått i Haugesunds Avis at ms Vibran var torpedert og seinka av tyske ubåtar. Dei heldt fram med potetopptaket og håpa det ikkje var sant. Hanna var plutseleg åleine med ansvaret for tre born på 10, 13 og 16 år. Det vart vanskeleg økonomisk, ikkje berre fordi det var smått med pengar, men og fordi det var mangel på alle ting.

Heldigvis var det på Sabøen ei lita løe med plass til ei ku, ein gris og nokon høner. Det var ikkje nok areal til å fø to kyr, men poteter og litt grønsaker og bær vart dyrka. Ho var flink til å spinna og tok på seg spinning for folk for å få endane til å møtast. Det var fisk i sjøen, og dei rodde ofte til «Holmane» for å fiska. Det einaste familiebiletet dei hadde tatt, hadde Peder tatt med seg då han reiste ut.

Med desse kvinnene i minnet kan me trygt syngja ei annan av strofene i nasjonalsongen: «Kvinner selv sto opp og stredet- som de vare menn…»

**Leif Skien var frå Haugsgjerdet** ogvar ugift. Han var maskinist og sjømann og hadde reist til Amerika alt som 16 åring. Han budde i New York og vart med tida amerikansk statsborgar. Han melde seg frivillig til krigen og var med dei amerikanske styrkane i marsjen frå Paris mot Berlin. Han blei skoten på post 28 febr. 1945. For innsatsen sin fekk han i ettertid tildelt The Purple Heart medaljen, den eldste utmerkelsen i det amerikanske militæret. Den er opprinneleg laga av den første presidenten, George Washington.

Han er gravlagd på ein krigsgravplass for amerikanske soldatar ca. 6 km frå Masterich, og er såleis den einaste på denne støtta her som har ei synleg grav.

**Jakob Svalland, f.1905,** kom bort på veg til Shetland. Han var også ugift, han reiste til sjøs som styrmann i utanriksfart. Var frå Utbjoa og hadde nokre år tidlegare tatt farsgarden på odel, (den som Sjalg Vabø seinare kjøpte). Han hadde mønstra av i april 1940, og Shetlandsturen kom i stand året etter av di nokre karar var komne i Gestapo sitt søkjelys. Av «Nymarksbrødrene» fekk dei kjøpa den vesle skøyta «Kantonella». Mange meinte den var for liten for ein overfart i Nordsjøen vinterstid. Kva som hende på ferda veit ein ikkje, men alt tyder på at båten vart knust etter å ha gått på eit skjær ved på Mid-Yell. Eit ratt som viste seg å tilhøyra «Kantonella», vart seinare funne. 5 av 9 omkomne dreiv i land og vart gravlagde i ei fellesgrav. I mai 1980 vart det reist ein minnestein over dei omkomne på Mid -Yell.

Desse som miste livet i kampen for fridommen fortenar å alltid verta respektert av sine landsmenn og, som her, heidra kvar 17 mai.

**Det er vårt ansvar at det ikkje blir gløymt.**

*Ingrid Steinsland, 17. mai 2021*